S-79/2012

Mál þetta, sem dómtekið var 25. febrúar 2013, er höfðað með ákæru ríkissaksóknara, útgefinni 18. desember 2012 á hendur S-kk-þgf H-kk-þgf S-kk-þgf, [kt.], Bogahlíð 12, Eskifirði, „fyrir brot gegn valdstjórninni, með því að [hafa] aðfaranótt sunnudagsins 29. janúar 2012 í lögreglubifreið sem ekið var frá Reyðarfirði að lögreglustöðinni á Eskifirði, hótað lögreglumanninum Þ-kk-þgf Þ-kk-þgf og héraðslögreglumanninum V-kk-þgf M-kk-þgf [J-kk-þgf], sem voru við skyldustörf, líkamsmeiðingum og lífláti.“

Í ákæru er framangreind háttsemi talin varða við 1. mgr. 106. gr. almennra hegningarlaga nr. 19/1940, sbr. 1. gr. laga nr. 25/2007 og er þess þar krafist að ákærði verði dæmdur til refsingar og til greiðslu alls sakarkostnaðar.

Við fyrirtöku málsins á framangreindum degi játaði ákærði brot sín skýlaust fyrir dóminum eins og þeim er lýst í framangreindri ákæru og var málið þá þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds og skipaður verjandi ákærða höfðu tjáð sig um lagaatriði og ákvörðun viðurlaga. Af hálfu ákærða er krafist vægustu refsingar sem lög leyfa.

Um málavaxtalýsingu er skírskotað til ákæru. Með játningu ákærða, sem samræmist gögnum málsins, þar á meðal upptöku í hljóði og mynd úr upptökubúnaði lögreglubifreiðar, telst sannað að hann hafi gerst sekur um þau brot sem lýst er í ákæru og sem þar eru rétt heimfærð til refsiákvæðis.

Ákærði er 24 ára að aldri. Samkvæmt framlögðu sakavottorði hefur hann frá árinu 2006 nokkrum sinnum gengist undir sátt fyrir dómi eða lögreglustjóra og í eitt skipti hlotið dóm, ávallt vegna brota gegn umferðarlögum og lögum um ávana- og fíkniefni, og var ákærð í öllum tilvikum gert að greiða sekt og í tveimur tilvikum sæta ökuréttarsviptingu að auki. Síðast gekkst hann undir tvær sáttir hjá lögreglustjóra 16. apríl 2012 og var þar um að ræða hegningarauka við lögreglustjórasátt frá 28. febrúar w2012. Ákærði hefur ekki áður gerst sekur um brot gegn valdstjórninni eða annað brot tengt vísvitandi ofbeldi og hefur sakaferill hans ekki sérstök áhrif við ákvörðun refsingar hans nú. Til mildunar horfir að ákærði játaði brot sín greiðlega og lýsti því yfir við skýrslutöku hjá lögreglu að hann iðraðist framkomu sinnar, sbr. 8. tl. 1. mgr. 70. gr. almennra hegningarlaga nr. 19/1940. Þá þykir að nokkru mega líta til þeirra kringumstæðna að samkvæmt myndskeiði úr upptökubúnaði lögreglubifreiðarinnar áttu þær hótanir sem ákærði er hér sakfelldur fyrir sér ekki stað fyrr en hann hafði verið tekinn tökum og var haldið föstum í aftursæti lögreglubifreiðarinnar. Með hliðsjón af framanrituðu og 77. gr. almennra hegningarlaga þykir refsing ákærða hæfilega ákveðin fangelsi í 30 daga, en fullnustu refsingarinnar verður frestað og fellur hún niður að liðnum tveimur árum frá birtingu dómsins að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Þá verður ákærði dæmdur til greiðslu alls sakarkostnaðar. Þóknun skipaðs verjanda ákærða, G-kk-ef M. A-kk-ef hdl., vegna starfa hans á rannsóknarstigi og fyrir dómi þykir hæfilega ákveðin í einu lagi 112.950 krónur, að teknu tilliti til virðisaukaskatts og fjölda þinghalda, en auk þess ber að bæta verjandanum kostnað af akstri, alls 30.198 krónur. Samkvæmt yfirliti ákæruvaldsins um sakarkostnað hefur verjandinn þegar fengið greiddar 46.356 krónur vegna starfa sinna á rannsóknarstigi málsins. Samtals verður ákærða því gert að greiða 143.148 krónur í sakarkostnað.

Dómur þessi er kveðinn upp af H-kvk-þgf B-kvk-þgf héraðsdómara í dómsal Héraðsdóms Austurlands að Lyngási 15, Egilsstöðum, þriðjudaginn 19. mars 2013 kl. 9:50.

Dómsorð:

Ákærði, S-kk-nf H-kk-nf S-kk-nf, sæti fangelsi í 30 daga, en fullnustu refsingar hans er frestað og fellur hún niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 143.148 krónur í sakarkostnað, en þar af nemur þóknun skipaðs verjanda hans, G-kk-ef M. A-kk-ef hdl., 112.950 krónum og ferðakostnaður verjandans 30.198 krónum.

H-kvk-nf B-kvk-nf